  Виталий Пронин Ма каре пинал анай-атай адӟымтэ дыръя?Со сярысь верало Дуннеысь тазалыкез утёнъя огазеяськонлэн эскеронъёсыз.  Озьы котькуд 40 секундэ 1 мурт быре. Таин валче Кун Кенеш чакла Кун Думае законопроектэн вазиськыны.Роспотребнадзорлэн лыдпусъёсызъя, 2013-тӥ арын Россия Европаын нылпиослэн асьсэды быдтэмзыя нырысетӥ интые потӥз. Лулсэр висёнъёсъя элькун больницалэн валтӥсь врачез Юрий Каменщиков верамъя, миым шаерамы 600 мурт ассэ быдтӥз, та пӧлысь 18-эз - нылпиос. Улонэнызы ӵемгес люкисько гуртысь юись семьяосысь  15 арессэс ортчем пиналъёс. Бадӟымъёс пӧлын сопал дуннее ӵемысь кошко курытэныз эшъяськись шоро-куспо арлыдо кышнояськем воргоронъёс.Кун Кенешысь Тазалыкез утёнъя, демография но семья политикая ялан ужась комиссиен кивалтӥсь Светлана Кривилёва верамъя, туала вакытэ котькуд гуртын сямен Интернет вань. Адямиос воксё малпаськытэк гожто-возьмато шимес учыръёсты, верало, кин кызьы ассэ быдтэм. Валамон ни, нылпиос сое ваньзэ лыдӟо, адӟо, со косон кадь луэ.- 1980-тӥ аръёсы Австриысь метроын асьсэды быдтӥсьёслэн лыдзы йылӥз. Таин валче 1987-тӥ арын эскерон ортчытоно кариськизы: чугун сюрес вылын шудтэм учыръёс сярысь вератэк-возьматытэк улом, шуизы. Толэзь ортчыса, метроын бырисьёслэн лыдзы 3 поллы кулэсмиз. Со дырысен Австриын алэмын асьсэды быдтӥсьёс сярысь возьматыны, - шуэ Светлана Кривилёва.Таин валче ялан ужась комиссия законопроект дасяз федерал законъёсы воштонъёс пыртон ласянь. Кылсярысь, дэмламын пресса азе алон пуктыны:  улонэн люкиськон учыръёсты возьматъямысь дугдоно. Сыӵе ужрад кутыны чакламын Интернетъя но. Юрий Каменщиков но шуэ: макем ичигес верамы юзырес учыръёс сярысь, сокем шергес соосын пумиськомы, тазагес луомы. Проектэз Кун Кенешысь депутатъёс эскерозы апрель толэзе сессиын.Елена Сараматова Туспуктӥз А. Горбунов  Теги: ужпум  